
Labdajátékok antropometriai profiljának összehasonlítása serdülő és felnőtt korosztályban

Az utóbbi évek robbanásszerű sporttudományi fejlődése lehetővé teszi, hogy a gyermekek testi adottságai alapján már egyre fiatalabb életkorban meghatározzuk, mely sportágak illenének hozzájuk leginkább. A szakemberek többek között a testalkatot, testösszetételt és testméreteket veszik figyelembe egy-egy sportági profil megalkotása során. Kutatásunk célja volt megvizsgálni a leányok körében négy legnépszerűbb labdajáték -vízilabda, kosárlabda, röplabda és kézilabda- sportolóinak alkati profilja közötti különbséget, valamint ezen különbségek differenciáló erejét felnőttkorban.
A kutatásban összesen 171 serdülő és felnőtt korosztályú női sportoló vett részt. Mindegyik sportoló valamely magyarországi I. osztályú klubcsapat
sportolója volt. A testméreteket a Nemzetközi Biológiai Program ajánlásai alapján mértük fel. A testösszetételt bioelektromos impedancia elvén működő készülékkel (InBody 720) becsültük. A testösszetevők közül a zsírtömeget, a zsírszázalékot, izomtömeget, izomszázalékot, valamint az izomtömeg indexet elemeztük. A testalkat komponenseinek kiszámításához a Heath-Carter-féle regressziós egyenleteket alkalmaztuk. A statisztikai elemzések során az átlag és szórás értékeket határoztuk meg. A serdülő és felnőtt korosztályokban a sportágak közötti különbséget egy szempontos varianciaanalízis (Tukey-féle post hoc test) segítségével vizsgáltuk. A szignifikancia szintet p<0,05 határoztuk meg.
A kosárlabdázók már serdülőkorban szignifikánsan nagyobb hosszúsági
méretekkel rendelkeznek mind a többi labdajáték sportolói. A felső végtag kerületi
méreteiben a vízilabdázók különültek el; serdülőkorban a feszített felkar kerületi értékében, míg felnőttkorban a legtöbb felsővégtag kerületi értékében. A testösszetevő komponensek vizsgálatakor nem tapasztaltunk jelentős különbséget a különböző sportágak sportolói között sem serdülő, sem felnőttkorban. Serdülőkorban mindegyik sportágra átlagosan a centrális alkattípus volt jellemző. Felnőttkorra azonban két irányba váltak el egymástól a sportágak; míg a vízilabdázókra (4,0-4,5-1,9) és a kézilabdázókra (4,2-3,9-2,4) a mezomorf-endomorf típus volt jellemző, addig a kosárlabdázók (4,4-2,5-3,4) és röplabdázók (4,4-3,6-2,7) továbbra is centrálishoz közeli alkattal rendelkeztek.
A vizsgálat alapján megállapítható, hogy a négy labdajáték antropometriai profiljában csak néhány esetben találtunk jelentős eltérést. Úgy tűnik ezen sportágak profiljának teljes mértékű differenciálódása felnőttkorban sem valósul meg.



